Date: 1502
Issuing place: Tallinn
Country: Viro
Language: saksa
Document type: Kaupungit, Kirjeet

Post salutationem. Eddele vnnde gestrenge leue her houetman, sunderlinge gude frundt vnde gonre. Juwer g. dirfuge wy gutliken weten, dat vor vnns gekamen is Hinrick Lule vnde hefft vnns dorch muntlike werue van wegen juwer g. vnde ock durch etlike aueschriffte eynes sendebreues, van der suluen juwer g. an den achtbaren rikes radt to Zweden geschreuen, vorlutbart vnde clegelick vorstan laten, wo dat juwe g. eme an vnns to weruende na ynholt der schriffte zolle beualen hebben, wodane wisz wy twe iar her vorbeden hebben, dat men juwer g. vnde eren vnderszaten ime gebede to Wiborch nen gut to vorforden noch vorkopen zolle ock ere guder in vnnszer stad nicht to kopende, vnde van bedregerye, valscherye vnde homot, de juwer g. vnde eren buren bynnen vnnser stadt wedderfaren sy, vnde van der beschedinge, de to jar geschen is van den knechten in der Nue, ock van boszluden, de juwer g. Hans Elspit sal entfort hebben, vnde ok van dem salpeter, de juwer g. sal genamen weszen, vnde dar to van vnerliker besegginge, de er derhaluen van vnns sal bejegent syn, vnde ynt beslut van eren dener Hinrick Werneken, deme vnnsze knechte dat syne zollen affhendich gemaket hebben etc., wo wy dat alles int lange vth synen worden vnde schrifften vterliken vorstan vnde ingenamen hebben. Dat welke denne, gestrenge here, vnns eynes deles gelimpe, ere vnde de warheyt antredende is, de men billich nicht wol vorswigen moge, hirumme vorgenamen hebben, de dinge de vnns tegen de warheyt vorgeholden werden nicht vnuerantwerdet laten konnen, vnde begeren id mit den besten ok vp nemen willen. Jnt erste alsze denne juwe g. hefft weruen laten jn vorscreuen van deme vorbode mit vnns tor stede vp de Wibergessche geschen, dat wy vnnsze dage nij gedan edder gedacht hebben, bissunder juwer g. vnde eren vndersaten na allen eren begheren vnde willen, was en not vnde behoff was, gutwillich hebben volgen laten to kopende vnde to verkopende vnde anders nicht vorbaden hebben, dan den vnnszen nene Russche war, de vnnsze vnde gemenen landes viande syn, to kopende vnde vorkopende, dar men se mede sterken moge, ouers noch lasz, hedeke (!) vnde alle ander ware, de mit juwe ymme gebede valdende is, nicht vorbaden hebben. Wy hebben ok nicht allenen juwer g. vnde eren vndersaten bisunder allen ymme rike van Zweden nottrofftige dinge gutwellich utgestadet, szo id juwer g. in deme se id wol bedencket, sulues wol witlik is. Wy hebben eren vndersaten vmme alles besten willen vnde juwer g. to wolgeualle jn dessen twen iaren mer solte ut gegeuen, wen se villichte in iiij edder in v iaren behoueden, vnde dar vor genamen ere eede, dat se id nicht vp de Russzen, bisunder to der eren behoff bringen vnde foren solden. We dat geschen is, dat mach men weten dar id gesleten vnde vorkofft is etc. Van den zaken der beschedinge haluen, de in der Nu geschen is, wo de sick mit juwer g. vndersaten begeuen hebben, is Erico eren schriueer, Hermen deme borgermester van Wiborch vnde Hinrick Lulen nicht vnwitlick, wente se sodane zaken fruntliken na beuelinge juwer g. to vorhorende vorliket vnde vordragen hebben, mit guder benoginge der buren, so se id vnns suluen inbrachten vnde vor vnns bekanden. Beduncket vns na reden, dar furder billich nicht solde vp gespraken werden etc. Van der bedregerie, valscherrie edder homot, jn wath mathen de juver g. vnde eren vndersaten bynnen vnnszer stadt wedderfaren, sy, kone wy nicht weten, wente sodane stucke ymandes to bewiszende is nenes guden mannes daet; wy hapen id sal ok nummer by vns befunden werden. Were ouer ymande, de juwer g. edder den eren sodane vndaet mit vnns tor stede boweszen hadde, vnde dar clachte vnde wetenheyt van erlangende worden, dat zolde twyuels fry vngestraffet nicht bliuen. Vorder van den bosluden, de juwer g. van Hans Elspiten zollen entspent vnde entfort weszen, dar hebbe wy klachte van gehat vnde recht ouer gebaden hebben; kone wy vp ditmal dar van nicht vtfragen, wente de sulue Hans na Lubek gesegelt is; wenner he wedderumme tor stede kompt mach men ensulket vterliken dirfaren, wes vnns denne dar van beiegent, sal juwer g. vnvorhalen vnde de schult nicht vngestraffet bliuen, so de by em ersport wert. Item van der vnerliken besegginge hape wy by vnns edder vnnszen rades personen sal des nicht befunden werden, wes ouers eyn vngenante den wy wosten, de id juwer g. beweszen hadde, de zolde id ok vorgeues, nicht gedan hebben. Doch wy befruchten vnns, dat sodane vnde der gelike claffent juwer g. dorch welke vnwarhafftige todregers vnde mengers angebracht werde, de sus wenner munt tegen munde queme wol swegen zolden etc. Item van deme salpeter, wo id darumme is, wet Ericus juwer g. schriuer wol, de darmede vordacht wort, dat he ene vnder juwer g, bescherme zolde gekofft hebben vmme den Russzen wedder to uerkopende, dar vnns to unsze here de bisschop van Reual mede belede. Sus geschach int beste sodane wan to stillende, dat Ericus, vnns juwer g. breff banalen solde, so he ok belauede, dat de salpeter juwer g. tohorde, so wolde wy ene vngeweyert volgen laten, deme so nicht geschen is. Begeren noch juwer g. vns wille schrifftlick vorwitliken, dat de salpeter er tokame, zal deme breffbringer vnuortogert to juwer g. beste geleuert werden. Vnde en sodant is juwer g. nummers nergen ynne to na, wente wy vnns mit sodane breue vor vnnszen heren mester edder wor des to donde is, offt wy dar mede belocht verden, dat de salpeter vp de Russze gegan were, mede entschuldigen mogen, angeszen dat wy ok vaken bedragen werden van welken de vnder juwer g. namen ane ere scriffte zolt vt gefordert hebben, vnde wy doch wol weten, dat sodane zolt vp de Russen gefort is. Vnde ock so hebben de Karrelen eyn part dat solt alhir kofft by kulmeten vnde in de secke sloten laten sunder wichte, vnde de secken mit valscher wichte gemerket vnde van deme zolte gewecken, dat wy derhaluen angeholden hebben. Nychtemyn, wy offt juw g. dar clachte van krege, so wete se, dat id also togegan is vnde nicht andersz, vnde willen ok anders mede nicht wen vprichtich tegen juwer g. und ere undersaten bifunden werden, wo wol men vnns derhaluen anders hefft belocht. Vorder van deme gude, dat vnnsze knechte eren dener Hinrick Werneken vp vnnszen stromen zollen genamen hebben etc.; sodan gud, gestrenge her, hefft vor sick vorfordert eyn borger van Dantzick Hermen Lebbingk genompt, mit der stadt Righe breff, des desulue Hinrich syn geselle sy gewest vnde van em ok ut geschicket, vnde alsze denne sodane Russchen guder dorch antastent vnnszer knechte an vnns erkamen syn, hebben nicht mynder don mogen, bisunder de sulue gudere na bebringinghe der gemenen hansestedere anholden mosten, vnde hebben de in guder vorwaringe vp der stede recht vnde erkentnissze. Kan de Hermen Lebbingk eyn borger vnde ingeseten der hensze des suluen Hinrick Werneken syn herschop van dar frien, dat were vnns leff, vnde willen de eme ok gherne volgen laten. Ouers sus dorch drouw vnde ander vornemende wedder to kerende, moge wy nicht bekant weszen. Moghe wy sus juwer g. in anderen behechliken zaken denste vnde wolgeuallen ertegen wilIen wy gutwillich ersport werden, kenne Got almechtich, deme wy etc.